**รายงานการประชุม**

สภาองค์การบริหารส่วนตำบลเขาขาว

สมัยสามัญ สมัยที่ 1 ประจำปี พ.ศ.2562 ครั้งที่ 2

เมื่อวันพฤหัสบดี ที่ 14 กุมภาพันธ์ ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์การบริหารส่วนตำบลเขาขาว
2. นายไพรัช พยาบาล เลขานุการสภาองค์กรบริหารส่วนตำบลเขาขาว
3. นางจตุพร จันทร์เทพ สมาชิกสภา อบต.เขาขาว หมู่ที่ 1
4. นายเดโช ชิตรัตน์ สมาชิกสภา อบต.เขาขาว หมู่ที่ 1
5. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
6. นายสุนทร คารมดี สมาชิกสภา อบต.เขาขาว หมู่ที่ 2
7. นางสาวพิสมัย สีใส สมาชิกสภา อบต.เขาขาว หมู่ที่ 3
8. นางวิภู พรหมรักษา สมาชิกสภา อบต.เขาขาว หมู่ที่ 3
9. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
10. นายสุชาติ คงหอม สมาชิกสภา อบต.เขาขาว หมู่ที่ 6
11. นายสมพงษ์ ปั้นคง สมาชิกสภา อบต.เขาขาว หมู่ที่ 8
12. นายฤทธิ์ จิตรา สมาชิกสภา อบต.เขาขาว หมู่ที่ 10
13. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11
14. นายคัมภีร์ ชุมขุน สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
2. นายสายัน สุวรรณสังข์ สมาชิกสภา อบต.เขาขาว หมู่ที่ 5
3. นายปรีชา ทองอร่าม สมาชิกสภา อบต.เขาขาว หมู่ที่ 6
4. นายเกรียงไกร หนูนวล สมาชิกสภา อบต.เขาขาว หมู่ที่ 7
5. นายสุธา ทองแผน สมาชิกสภา อบต.เขาขาว หมู่ที่ 7
6. นายวิรัตน์ บุญมา สมาชิกสภา อบต.เขาขาว หมู่ที่ 8
7. นายจำรัส สวัสดี สมาชิกสภา อบต.เขาขาว หมู่ที่ 9
8. นายสมโชค คงทอง สมาชิกสภา อบต.เขาขาว หมู่ที่ 9
9. นางเสาวภา รัตนบุรี สมาชิกสภา อบต.เขาขาว หมู่ที่ 10
10. นางสาวละออง แก้วเก้า สมาชิกสภา อบต.เขาขาว หมู่ที่ 11
11. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว
2. นายวิรัช มะลิแก้ว รองนายกองค์การบริหารส่วนตำบลเขาขาว
3. นางวจินา หนูแก้ว เลขานุการนายกองค์การบริหารส่วนตำบลเขาขาว

**เริ่มประชุมเวลา : เวลา 14.15 น.**

เมื่อครบองค์ประชุม มีสมาชิกสภาองค์การบริหารส่วนตำบลเขาขาว มาประชุมทั้งสิ้น 13 คน นายไพรัช พยาบาล เลขานุการสภา อบต.เขาขาว กล่าวเชิญนายดำรงค์ อุ่นศร ประธานสภาองค์การบริหารส่วนตำบลเขาขาว จุดเทียน ธูป บูชาพระรัตนตรัย และดำเนินการตามระเบียบวาระการประชุม

**นายดำรงค์ อุ่นศร ประธานสภาฯ** ขอขอบคุณท่านสมาชิกทุกท่านที่มาโดยพร้อมเพรียงกัน บัดนี้ผมขอเปิดการประชุมสภาองค์การบริหารส่วนตำบลเขาขาว สมัยสามัญ สมัยที่ 1 ประจำปี พ.ศ.2562 ครั้งที่ 2 ครับ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

-ไม่มี-

**ระเบียบวาระที่ ๒ : เรื่องรับรองรายงานการประชุมสภาฯ สมัยสามัญ สมัยที่ 1 ประจำปี พ.ศ.๒562 เมื่อวันพุธ ที่ 6 กุมภาพันธ์ 2562**

**นายดำรงค์ อุ่นศร ประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาฯ สมัยสามัญ สมัยที่ 1 ประจำปี พ.ศ.๒562 เมื่อวันพุธ ที่ 6 กุมภาพันธ์ 2562 ด้วยคะแนนเป็นเอกฉันท์ ต่อไปเป็นระเบียบวาระที่ 3

**ระเบียบวาระที่ 3 : เรื่องรับทราบผลการปฏิบัติตามนโยบายที่ได้แถลงไว้ต่อสภาองค์การบริหารส่วนตำบลเขาขาว ประจำปีงบประมาณ พ.ศ.2561**

**นายดำรงค์ อุ่นศร ประธานสภาฯ** เชิญท่านนายกครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน ตามพระราชบัญญัติสภาตำบลและองค์การบริหารส่วนตำบล พ.ศ.2537 แก้ไขเพิ่มเติมถึงฉบับที่ 6 พ.ศ.2552 มาตรา 58/5 วรรค 5 กำหนดให้นายกองค์การบริหารส่วนตำบลจัดทำรายงานผลการปฏิบัติงานตามนโยบายที่ได้แถลงต่อสภาองค์การบริหารส่วนตำบลเป็นประจำทุกปี นั้น

เมื่อสมัยประชุมสภาองค์การบริหารส่วนตำบลเขาขาว สมัยวิสามัญ สมัยที่ 4/2555 เมื่อวันที่ 29 พฤศจิกายน 2555 กระผมนายเกษม สังข์แก้ว ภายในสโลแกน ร่วมคิด ร่วมทำ และร่วมปฏิบัติ ด้วยความโปร่งใส และสามารถตรวจสอบได้ ได้กำหนดนโยบายเพื่อให้ตำบลเขาขาวน่าอยู่ ประชาชนมีความเป็นอยู่ที่ดีขึ้น จำนวน 5 ด้าน นั้น

กระผมขอแถลงนโยบายในรอบปี พงศ.2561 เพื่อสภาองค์การบริหารส่วนตำบลเขาขาวได้รับทราบ ดังนี้

1.นโยบายด้านโครงสร้างพื้นฐาน ในปีงบประมาณ พ.ศ.2561 องค์การบริหารส่วนตำบลเขาขาว ได้จัดทำโครงการตามนโยบายด้านโครงสร้างพื้นฐาน เช่นคมนาคม แหล่งน้ำ หรือประปา ไฟฟ้า จำนวนทั้งสิ้น 18 โครงการ เป็นงบประมาณทั้งสิ้น 13,992,000 บาท

2.นโยบายด้านเศรษฐกิจ องค์การบริหารส่วนตำบลเขาขาว ได้จัดทำโครงการตามนโยบายด้านเศรษฐกิจ เช่น การส่งเสริมอาชีพและการเกษตร จำนวน 1 โครงการ เป็นงบประมาณทั้งสิ้น 166,000 บาท

3.นโยบายด้านสังคม องค์การบริหารส่วนตำบลเขาขาวได้จัดทำนโยบายด้านสังคม เช่นการศึกษา ด้านศิลปะ วัฒนธรรม และประเพณีท้องถิ่น ด้านสวัสดิการและการสังคมสงเคราะห์ การสร้างความเข้มแข็งของชุมชน การป้องกันและบรรเทาสาธารณภัย ด้านสาธารณสุข ด้านกีฬาและยาเสพติด ด้านภูมิปัญญาท้องถิ่น จำนวนทั้งสิ้น 25 โครงการ เป็นงบประมาณทั้งสิ้น 10,649,900.06 บาท

4.ด้านสิ่งแวดล้อมและทรัพยากรธรรมชาติ องค์การบริหารส่วนตำบล เขาขาว ได้จัดทำโครงการด้านอนุรักษ์ทรัพยากรธรรมชาติและสิ่งแวดล้อม จำนวนทั้งสิ้น 3 โครงการ เป็นงบประมาณทั้งสิ้น 70,000 บาท

5.ด้านการเมืองและบริหารองค์กร องค์การบริหารส่วนตำบลเขาขาว ได้จัดทำโครงการตามนโยบายด้านการเมืองและบริหารองค์กร จำนวนทั้งสิ้น 4 โครงการ เป็นงบประมาณทั้งสิ้น 458,880 บาท

รวมทั้งสิ้น 51 โครงการ เป็นงบประมาณทั้งสิ้น 25,3336,780.06 บาท รายละเอียดของโครงการกิจกรรมต่างๆ ท่านสามารถดูได้ที่บอร์ดประกาศประชาสัมพันธ์ ครับขอบคุณครับ

**นายดำรงค์ อุ่นศร ประธานสภาฯ** ขอบคุณครับ ต่อไปเป็นระเบียบวาระที่ 4

**ระเบียบวาระที่ 4 : เรื่องพิจารณาอนุมัติโอนและแก้ไขคำชี้แจงงบประมาณรายจ่ายประจำปีงบประมาณ พ.ศ.2562**

**โอนลด**จากแผนงานการพาณิชย์ งานกิจการประปา งบดำเนินงาน หมวดค่าใช้สอย ประเภทค่าบำรุงรักษาและซ่อมแซม เพื่อจ่ายเป็นค่าบำรุงรักษา/ซ่อมแซมระบบประปาที่อยู่ในการดูแลรับผิดชอบของอบต.เขาขาว เพื่อให้สามารถใช้งานได้ตามปกติ ตั้งไว้จำนวน 1,000,000 บาท ขอโอนลดจำนวน 200,000 บาท

ไป**ตั้งจ่ายเพิ่ม**ในแผนงานเคหะและชุมชน งานบริหารทั่วไปเกี่ยวกับเคหะและชุมชน งบลงทุน หมวดค่าครุภัณฑ์ ประเภทครุภัณฑ์การเกษตร รายการ ค่าเครื่องสูบน้ำ ตั้งไว้ 100,000 บาท ขอโอนไปตั้งเพิ่มจำนวน 200,000 บาท

และแก้ไขคำชี้แจงงบประมาณ **จากเดิม**”เพื่อจ่ายเป็นค่าจัดซื้อเครื่องสูบน้ำแบบซับเมริส์ซิเบิ้ล ขนาด 1.5 แรงม้า จำนวน 5 เครื่อง (ราคาตามท้องตลาด)” **แก้ไขเป็น** ”เพื่อจ่ายเป็นค่าจัดซื้อเครื่องสูบน้ำแบบซับเมริส์ซิเบิ้ล ขนาด 1.5 แรงม้า จำนวน 15 เครื่อง (ราคาตามท้องตลาด)”

**นายดำรงค์ อุ่นศร ประธานสภาฯ** ไม่ทราบว่าสมาชิกท่านใดประสงค์จะอภิปรายบ้าง เมื่อไม่มีผมขอมติสมาชิกสภาท่านอนุมัติให้โอนและแก้ไขคำชี้แจงงบประมาณรายจ่ายประจำปีงบประมาณ พ.ศ.2562 ตามที่เสนอโปรดยกมือครับ

**มติที่ประชุม** **ลงมติอนุมัติ 12 เสียง**

**ไม่อนุมัติ - เสียง**

**งดออกเสียง 1 เสียง**

**ระเบียบวาระที่ 5 : พิจารณาให้ความเห็นชอบจ่ายเงินทุนสำรองเงินสะสม**โครงการขุดเจาะ บ่อบาดาลพร้อมหอถังจุดที่ดินของบ้านนายสายัณห์ ทองหัถยา บ้านบนควน หมู่ที่ 8 โดยทำการขุดเจาะบ่อบาดาล ขนาด ∅ 6 นิ้ว พร้อมท่อกรุกรองบ่อความลึกไม่น้อยกว่า 50 เมตร และขนาด ∅ 4 นิ้ว พร้อมท่อกรุกรองบ่อความลึกไม่น้อยกว่า 50 เมตร รวมความลึกไม่น้อยกว่า 100 เมตร หรือปริมาณน้ำไม่น้อยกว่า 5 ลูกบาศก์เมตร/ชั่วโมง ก่อสร้างหอถังเหล็กโครงถักพร้อมถังไฟเบอร์กลาสเก็บน้ำความจุขนาดไม่น้อยกว่า 2,000 ลิตร จำนวน 4 ลูก ติดตั้งถังกรองสนิมเหล็ก เชื่อระบบไฟฟ้าและระบบประปาให้สามารถใช้งานได้ (ตามแบบรูปรายละเอียดที่อบต.เขาขาวกำหนด) พร้อมติดตั้งป้ายประชาสัมพันธ์โครงการจำนวน 2 ป้าย ปรากฏในแผนพัฒนาสี่ปี (พ.ศ.2561-2562) ยุทธศาสตร์การพัฒนาด้านโครงสร้างพื้นฐาน แผนงานการพาณิชย์ หน้าที่ 204 ลำดับที่ 4 จำนวน 660,000 บาท

**นายดำรงค์ อุ่นศร** **ประธานสภาฯ** ตามระเบียบวาระการประชุมวาระที่ 5 นี้ เมื่อผมบรรจุเข้าสู่วาระการประชุมแล้ว ปรากฏว่าที่ท่านนายกเสนอญัตติมานั้นมีปัญหาอยู่ จึงอยากให้ท่านนายกลุกขึ้นชี้แจงปัญหาหน่อยครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน สืบเนื่องมาจากผมได้ยื่นญัตติในการขออนุมัติจ่ายเงินทุนสำรองเงินสะสม เพื่อไปทำประปาให้หมู่ที่ 8 แต่ว่าด้วยเหตุระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น ก็ไม่สามารถเบิกจ่ายได้ เนื่องจากมีข้อจำกัด จำเป็นต้องขอถอนญัตติดังกล่าว ซึ่งเดี๋ยวจะหารือกับสมาชิกหมู่ที่ 8 อีกครั้งหนึ่ง ในการช่วยพี่น้องประชาชนเรื่องน้ำประปา ครับขอบคุณครับท่านประธานครับ

**นายดำรงค์ อุ่นศร** **ประธานสภาฯ** ท่านสมาชิกก็คงจะได้รับทราบเหตุผลแล้วนะครับ และเมื่อนายก ขอถอนญัตติขออนุมัติจ่ายเงินทุนสำรองเงินสะสม แต่ตามระเบียบว่าด้วยข้อบังคับการประชุมสภา ฉะนั้นผมขอความเห็นชอบจาสภานะครับ สมาชิกท่านใดเห็นชอบให้ถอนญัตติ โปรดยกมือครับ

**มติที่ประชุม** **ลงมติเห็นชอบ 12 เสียง**

**ไม่เห็นชอบ - เสียง**

**งดออกเสียง 1 เสียง**

**ระเบียบวาระที่ 6 : เรื่องอื่นๆ**

**นายดำรงค์ อุ่นศร ประธานสภาฯ** มีท่านสมาชิกท่านใดประสงค์จะปรึกษาหารือต่อที่ประชุมบ้าง เชิญท่านสมาชิกหมู่ที่ 8 ครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภา ผู้ทรงเกียรติ จากการประชุมเมื่อวันก่อน ท่านผู้บริหารบอกว่าจะยื่นญัตติให้ แต่ว่าพอมาทราบข่าวก็คิดว่าชาวบ้าน ที่เขาคาดหวังแต่ก็ไม่เป็นไร แต่พอดีผู้บริหารรับปากว่าจะช่วย คือปัญหาที่ตรงนี้ชาวบ้านเขาอยู่ที่สูง และเขาเดือดร้อนจริงๆ ผมได้เข้ามาดูแลตรงนี้เป็นเวลา 6 ปีครับ ไม่เคยเลยครับหมู่ที่ 8 ที่ได้สร้างประปาเพิ่มแม้แต่ลูกเดียว นอกจากซ่อมบำรุงไปตามเก่าๆทั้งนั้น บ้านเรือนก็เพิ่มขึ้น บวกกับปัญหาเรื่องน้ำมันเป็นปัญหาที่เร่งด่วนมาก ผมคิดว่าฝ่ายบริหารคงจะหาวิธีในการประชุมวาระหน้าเพื่อจะใส่ตัวนี้ไปให้ได้ ท่านจะเอาจากส่วนไหนให้คุยกัน หวังว่าเพื่อนสมาชิกก็คงจะเข้าใจ พอดีแผนของประปาจุดนี้มันมีอยู่ในแผนของปี 62 เท่านั้นครับ หลังจากปี 62 ก็จะดำเนินการไม่ได้ ผมว่าปัญหาเรื่องน้ำ มันเป็นเรื่องเดือดร้อนมาก เพราะว่าปีนี้คาดการณ์ว่าความแห้งแล้งคงจะยาว และก็ปีหน้าไม่รู้ว่าจะเกิดขึ้นอย่างไร เพราะว่าสภาพปีนี้เขาไม่มีแล้วครับบ่อที่จะได้ใช้ เรื่องอย่างอื่นพอจะบรรเทาไปได้ แต่เรื่องน้ำ แค่น้ำไม่ไหลจริงๆแค่สามวันครับ ความเดือดร้อนของชาวบ้าน วันก่อนมีงานครับ ผมรอลุ้นว่าไฟอย่าดับครับ หกคืน โชคดีครับไฟไม่ดับ วันนั้นตอนประชุมครั้งก่อนผมได้คุยกับท่านปลัดครับ ว่าโทรด่วนเลย ก็ขอบคุณครับท่านปลัด แต่โชคดีมากครับไม่มีไฟดับเลย ถ้าไฟดับปัญหาน้ำล้างจานไม่มีเลยครับที่จะล้าง เพราะถ้าไฟดับต้องใช้เวลาอย่างน้อยสามชั่วโมงครับน้ำกว่าจะไหล ในชุมชนตรงนั้น ฝากท่านประธานไปถึงผู้บริหารด้วยว่าวิธีไหนก็ได้แต่ประชุมวาระหน้าต้องหาวิธีมาให้ได้ เรื่องที่สองฝากเรื่องงานที่ยังตกค้างที่เราจะดำเนินการไปได้เหมือนถนนของหมู่ที่ 2 จ่ายขาดเงินสะสมของปี 61 ให้รีบครับ เพื่อจะได้จ่ายเงินในข้อบัญญัติ 62 ต่อไป เพราะว่ามีชาวบ้านหมู่ที่ 2 ได้นั่งคุยสัมมนากระแสบอกว่านายก ผู้บริหาร ยกไปแล้ว ผมบอกว่ายกไม่ได้ แต่กระแสบอกว่านายก ยกแล้ว ผลเสียตรงนี้ผู้บริหารรับเต็มๆนะชาวบ้านเขาไม่รู้ แต่เขารับปากว่าทำปี 61 นี่ก็ปี 62 แล้ว ขอฝากให้ดำเนินการให้รีบๆ ยิ่งหน้าแล้งช่วงนี้มันเหมาะสมมากครับที่จะทำ และก็มีจุดๆหนึ่งที่ศาลาปู่หมอ ช่วงนี้รถเข้าไม่ได้แล้วครับ รถที่จะเข้าไปคนสักการบูชา นายกก็วิ่งผ่านทางนั้นบ่อย น่าจะมองนะครับมันเป็นร่องน้ำ หาวิธีครับเอาหินไปลงซักสองสามรถ เพราะชาวบ้านลำบากมากครับ เขาต้องจอดบนถนนเวลาเขามาสักการบูชาศาลาปู่หมอ และงานที่รับปากว่าจะทำให้หน้าแล้ว ตอนนี้แล้งแล้ว งานที่ค้างคารับปากไว้ก็ทำๆให้ไปชาวบ้านเขาจะได้ใช้ อย่ารอให้ฝนตก เดี๋ยวจะลำบากฝนตกแล้วเข้าไม่ได้ ขอบคุณครับท่านประธาน

**นายดำรงค์ อุ่นศร ประธานสภาฯ** เชิญท่านสมาชิกหมู่ที่ 3 ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ ท่านคณะผู้บริหาร จากการประชุมที่ผ่านมาเราได้พูดเรื่องช่างซ่อมระบบประปา และไฟฟ้า ผมตอบรับของหมู่ที่ 3 เกินคาดเลยค่ะโทรปุ๊บมาปั๊บเลยค่ะ ขอบคุณมากค่ะ ถ้าเกิดว่าฝ่ายบริหารรวมกันเป็นหนึ่งเป็นที่พึ่งของชาวบ้านตั้งแต่แรก ก็คงไม่ลำบากเหมือนปัจจุบันนี้ นะค่ะ เรื่องต่อไปเรื่องถนนสายจุดนาโพธิ์ เขาขาว สังเวยไปหลายเส้นแล้วครับถนนเส้นนั้น หลุมเยอะมากและหลุมลึก ท่านผู้บริหารก็ผ่านบ่อยคงจะเห็นช่วยแก้ไขด้วยนะค่ะ งบประมาณจากตรงไหนถ้าเกิดว่าเป็นยางมะตอยคงจะไม่พอ คงจะเป็นรถปูนขนาดใหญ่ลงมาเทเป็นจุดๆจะดีกว่า เรื่องที่สามก็เรื่องอุปกรณ์กีฬาเป็นเรื่องติดตามให้ท่านนายกช่วยประสานกับผู้เกี่ยวข้องเพราะว่าพรุ่งนี้ก็จะมาประชุมจับฉลากสาย หวังว่าคงจะได้รับอุปกรณ์กีฬา ของหมู่ที่ 3 ขอบอลเล่ย์ซักหนึ่งลูก เอาลูกที่มีคุณภาพหน่อยไม่ต้องหลายลูกเอาลูกเดียวพอ เอาแบบที่ตีแล้วไม่เจ็บมือ ฝากไว้ด้วย ขอบคุณค่ะ

**นายดำรงค์ อุ่นศร ประธานสภาฯ** ขอบคุณครับ ยังมีท่านอื่นไหมครับ เมื่อไม่มีเชิญท่านายกครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน ขอขอบคุณท่านสมาชิกหมู่ที่ 8 ที่ลุกขึ้นอภิปราย ในเรื่องของไม่ว่าจะเป็นประปา หรือติดตามโครงการ เงินทุนสำรอง ผมขอตอบเป็นข้อๆนะครับ ระบบประปานั้น ตอนแรกเราก็คิดว่าจะจ่ายเงินสะสม แต่ด้วยระเบียบซึ่งมีหนังสือสั่งการมาก็ไม่อาจจะใช้ได้ ก็ด้วยข้อจำกัดหลายอย่าง ไม่ว่าจะต้องกันไว้กรณีภัยพิบัติ เงินเดือน และก็หลายสิ่งหลายอย่าง ก็ไม่สามารถใช้ได้ มีเงินสะสมก็ประมาณเกือบสิบล้าน ก็ไม่สามารถใช้ได้ ก็คิดว่าจะมาใช้เงินทุนสำรองอีกครั้งหนึ่ง ซึ่งเราต้องขอให้สภาเห็นชอบและขออำนาจอนุมัติผู้ว่า แต่ก็มีหนังสือสั่งการสั่งมาอีกว่าเงินทุนสำรองเงินสะสมก็ใช้ไม่ได้ โดยผมให้ทางปลัดสอบถามไปที่กรม ก็มีหนังสือตอบมาเรียบร้อยว่าใช้ไม่ได้ ก็จำเป็นจะต้องขอถอนญัตติ แต่ว่าก็จะหารือกันว่าจะหาทางออกอย่างไร ผมเข้าใจครับเรื่องน้ำไม่ต้องสามวันหรอกครับวันเดียวก็ลำบาก ก็จะพยายามแก้ปัญหาเดี๋ยวก็จะหาวิธีกันว่าจะทำยังไง เพื่อจะให้หมู่ 8 ได้ประปาดังที่ท่านสมาชิกได้บอกกับพี่น้องประชาชนแล้ว เรื่องสองก็เรื่องโครงการเงินทุนสำรอง ซึ่งขณะนี้ก็อยู่ในระหว่างทำสัญญาอยู่โครงการเดียวคือท่อเหลี่ยมของหมู่ที่5นอกนั้นก็ทำสัญญาหมดแล้ว และยังระบบอีบิดดิ้งอีกสามโครงการ ทางพัสดุก็ลงระบบอีจีพีอยู่ในขณะนี้ ก็ยุ่งยากเหลือกเกินเพราะระบบมันหลายอย่าง กรรมการโครงละสองชุด ชุดละห้าคน ต้องใช้เวลา ต้องใช้เวลาประกาศ ต้องใช้เวลาสอบถาม หลายอย่างครับต้องใช้เวลาประมาณสามอาทิตย์ถึงจะเสร็จ ซึ่งเป็นระบบใหม่ที่กรมบัญชีกลางได้กำหนดขึ้นมา ว่าเราต้องทำอย่างนี้ถ้าเกินห้าแสน ส่วนโครงการที่อยู่ในอำนาจนายก เหมือนหมู่2 หมู่3 ถนนลาดยางก็ทำสัญญาเรียบร้อยแล้วครับ ผู้รับจ้างก็เริ่มไปเปิดทางไว้แล้ว ส่วนประปาผมก็ประสานไปทางผู้รับจ้าง ของหมู 3 หมู่ 11 ก็รอรถเจาะอยู่ก็คิดว่าไม่กี่วันก็คงจะดำเนินการ โดยจะเริ่มที่หมู่ 3 ก่อนก็คงจะเร็วถ้าได้เจาะแล้ว ส่วนถนนหน้าศาลาปู่หมอนั้น ผมก็เห็นเหมือนกันครับมันเป็นร่องลึกลงหินคงไม่อยู่ ทำท่อให้น้ำไหลน่าจะดีกว่าใส่หินก็ไม่กี่วันหรอกครับเพราะว่าถนนเป็นเนิน เดี๋ยวจะหาวิธีครับว่าจะทำไง ศาลาปู่หมอซึ่งเป็นสิ่งศักสิทธิ์ ที่เราเคารพบูชา ท่านสมาชิกหมู่ที่ 3 ได้ อภิปรายเรื่องการซ่อมไฟฟ้าประปา ตอนนี้ผมได้คุยกับทางนายช่างไฟฟ้าซึ่งรับผิดชอบแล้วและผมก็ตามอยู่ตลอด โดยให้ดำเนินการตามลำดับ ขัดข้องอย่างไรก็ให้แจ้งสมาชิกไปเลย ถ้าไฟเอาตามคำร้อง ประปาก็เหมือนกันถ้าคุณซ่อมไม่ได้ก็บอกเขา แล้วมาแจ้งผมว่าจะทำอย่างไร ในเรื่องของประปาซึ่งตอนนี้ก็มีปัญหาหลายหมู่ ส่วนถนนที่ทานสมาชิกหมู่ที่ 3 ได้อภิปรายนั้นผมเข้าใจครับว่าเป็นหลุมเป็นบ่อเยอะแต่ถนนสายดังกล่าวอยู่ในความรับผิดชอบของอบจ. ซึ่งผมได้มีหนังสือแจ้งไปให้อบจ.ดำเนินการสองสามครั้งแล้ว เพราะมันใช่อำนาจหน้าที่เรา ถ้าเขาถ่ายโอนมาให้เรา เราถึงจะทำได้ ก็คิดว่าจะทำหนังสือไปอีกครั้งหนึ่ง ส่วนเรื่องอุปกรณ์กีฬานั้นพรุ่งนี้ก็จะมีการจับสลาก ก็ให้พวกเราได้มาที่นี่เดี๋ยวจะได้คุยกันเรื่องอุปกรณ์กีฬา ครับขอบคุณครับท่านประธาน

**นายดำรงค์ อุ่นศร ประธานสภาฯ** ยังมีท่านอื่นไหมครับ เชิญท่านรองวิรัช

**นายวิรัช มะลิแก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน ผมขอชี้แจงเรื่องระบบประปากับไฟฟ้านะครับ ถ้าสมาชิกหมู่ไหนเห็นว่าไฟดับก็ให้มาเขียนคำร้อง แต่ถ้าประปาเสียระบบประปาเสียสูบน้ำไม่ได้ ก็โทรได้เลยนะครับ ไม่ต้องรอเขียนคำร้อง ซึ่งผมได้เรียกผู้ที่เกี่ยวข้องมาคุยเรียบร้อยแล้ว ตอนนี้เข้าหน้าแล้งแล้วตามที่สมาชิกหมู่ที่ 8 ได้อภิปราย เดี๋ยวจะให้พนักงานมาอยู่เวรเพื่อจะได้ส่งน้ำให้พี่น้องประชาชนที่เดือดร้อน ครับขอบคุณครับ

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ ถ้าไม่มีอะไรแล้ว สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 14.45 **น.**

(ลงชื่อ).........................................................ผู้จดรายงานการประชุม

(นายไพรัช พยาบาล)

เลขานุการสภาองค์การบริหารส่วนตำบลเขาขาว

สภาองค์การบริหารส่วนตำบลได้มีมติรับรองรายงานการประชุมในการประชุมสภาฯ…………………………………………………………………………. เมื่อวันที่....................................................................................................

###### (ลงชื่อ)..........................………………………….........

(นายดำรงค์ อุ่นศร)

ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยสามัญ สมัยที่ 1 ประจำปี พ.ศ.2562 ครั้งที่ 2**

**เมื่อวันพฤหัสบดี ที่ 14 กุมภาพันธ์ ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยสามัญ สมัยที่ 1 ประจำปีพ.ศ.2562 ครั้งที่ 2 เมื่อวันพฤหัสบดี ที่ 14 กุมภาพันธ์ พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาว ได้จดไว้เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันศุกร์ ที่ 15 กุมภาพันธ์ พ.ศ.2562

(ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

สมาชิกสภา อบต.เขาขาว หมู่ที่ 7

(ลงชื่อ)...........................................................กรรมการตรวจรายงานฯ (นายสมโชค คงทอง)

สมาชิกสภา อบต.เขาขาว หมู่ที่ 9

(ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

สมาชิกสภา อบต.เขาขาว หมู่ที่ 3